b'\n_START_ARTICLE_\nKatepsin\n_START_PARAGRAPH_\nKatepsin je encim iz skupine peptidaz, za katerega je zna\xc4\x8dilno, da ga najdemo v celici v lizosomu. V \xc4\x8dlove\xc5\xa1kih celicah so jih na\xc5\xa1li \xc5\xbee ve\xc4\x8d kot 10 in so ozna\xc4\x8deni s \xc4\x8drkami, v mi\xc5\xa1jih celicah pa \xc5\xa1e ve\xc4\x8d (novej\xc5\xa1i so ozna\xc4\x8deni s \xc5\xa1tevilkami)._NEWLINE_Najve\xc4\x8d katepsinov spada med peptidaze, ki imajo v aktivnem mestu aminokislino cistein (katepsini B, C, F, H, K, L, S, V, W, X), en ima v aktivnem mestu serin (katepsin G) dva pa aspartat (asparaginsko kislino) (katepsina D in E). Samo izjemoma jih najdemo izven lizosoma, na primer v endoplazemskem retikulumu ali celo izven celice._NEWLINE_Cisteinske katepsine uvr\xc5\xa1\xc4\x8damo v skupino papainu podobnih encimov, ker imajo podobno zgradbo in na\xc4\x8din delovanja. Glavna naloga katepsinov je razgradnja proteinov do kraj\xc5\xa1ih peptidov ali posameznih aminokislin. V celicah nastajajo v neaktivni obliki, po odcepu dela molekule pa preidejo v aktivno obliko.'